OBRAZLOŽITVENI MEMORANDUM

Maroko ima znanje in izkušnje na področju vesoljske tehnologije in aplikacij. Na svojem ozemlju in v sosednjih regijah (zahodno Sredozemlje, zahodna Afrika) želi razviti uporabo satelitske radionavigacije s poudarkom na aplikacijah, ki so specifične za to regijo.

Med maroškimi in evropskimi podjetji že več let poteka industrijsko sodelovanje v vesoljskem sektorju, kar zagotavlja stabilne temelje, na katerih se lahko sodelovanje na tem področju gradi in širi, to pa je za obe pogodbenici zelo pomembno.

Stiki v zvezi s sodelovanjem Maroka pri programu GALILEO so bili vzpostavljeni 24. marca 2004 na srečanju maroškega ministra za infrastrukturo in promet ter generalnega direktorja za energijo in promet pri Evropski komisiji. Po opravljenem krogu dvostranskih posvetovanj je minister 13. oktobra v drugem pismu generalnemu direktorju potrdil namero Maroka za sklenitev sporazuma o sodelovanju z Evropsko skupnostjo v zvezi s civilnim sistemom satelitske radionavigacije.

Evropska komisija je na podlagi mandata za pogajanja, ki ji ga je Svet podelil 21. aprila 2005, vodila pogajanja in 8. novembra 2005 parafirala sporazum z maroškimi organi. Po sklepu Sveta o odobritvi podpisa z dne 27. novembra 2006 je bil sporazum podpisan 12. decembra 2006.

Področja sodelovanja pri satelitski navigaciji in sinhronizaciji, predvidena s sporazumom, so: znanstvene raziskave, industrijska proizvodnja, usposabljanje, uporaba, razvoj storitev in trga, trgovina, vprašanja, povezana z radiofrekvenčnim spektrom, vprašanja v zvezi s celovitostjo, standardizacija in homologacija. Pričakuje se, da bo sporazum okrepil skupne dejavnosti v tem sektorju v korist državljanov, industrije in znanstvenih krogov pogodbenic. Treba je poudariti, da sporazum nima finančnega učinka na proračun Evropske unije.

Maroko sodeluje v evropski sosedski politiki in je zato upravičen do pridružitve novemu okvirnemu programu za raziskave in inovacije (Obzorje 2020). Prav tako je sklenil sporazum o znanstvenem in tehničnem sodelovanju z EU. To Maroku zagotavlja dober potencial za prispevek k raziskavam na področju GNSS v okviru programov EU za raziskave in inovacije.

Upoštevajoč sporazum je v teku podpis pisma o nameri med EU in Marokom o sodelovanju na področju GNSS, kar potrjuje njuno namero, da na tem področju spodbujata medsebojno sodelovanje in intenzivno uporabo storitev, ki jih zagotavljajo evropski programi GNSS, na sredozemskem območju.

Države članice Evropske unije, ki so podpisnice, so zaključile svoje notranje postopke v zvezi z začetkom veljavnosti sporazuma.

Bolgarija in Romunija bosta postali pogodbenici sporazuma s sklenitvijo protokola v skladu s členom 6(2) Akta o pogojih pristopa Republike Bolgarije in Romunije in prilagoditvah pogodb, na katerih temelji Evropska unija.

Hrvaška bo postala pogodbenica sporazuma s sklenitvijo protokola v skladu s členom 6(2) Akta o pogojih pristopa Republike Hrvaške in prilagoditvah Pogodbe o Evropski uniji, Pogodbe o delovanju Evropske unije in Pogodbe o ustanovitvi Evropske skupnosti za atomsko energijo.

Svet je pozvan, da po soglasju Evropskega parlamenta sprejme naslednji predlog sklepa o sklenitvi sporazuma v imenu Evropske unije.

2013/0414 (NLE)

Predlog

SKLEP SVETA

o sklenitvi Sporazuma o sodelovanju med Evropsko skupnostjo in njenimi državami članicami ter Kraljevino Maroko v zvezi s civilnim globalnim satelitskim navigacijskim sistemom (GNSS)

SVET EVROPSKE UNIJE JE –

ob upoštevanju Pogodbe o delovanju Evropske unije, zlasti člena 172 Pogodbe v povezavi s členom 218(6)(a) Pogodbe,

ob upoštevanju predloga Evropske komisije,

ob upoštevanju soglasja Evropskega parlamenta[1],

ob upoštevanju naslednjega:

(1) Svet je Komisijo 21. aprila 2005 pooblastil za začetek pogajanj z Marokom za sklenitev Sporazuma o sodelovanju pri civilnem globalnem satelitskem navigacijskem sistemu (GNSS).

(2) V skladu s Sklepom Sveta 10717/06 z dne 27. novembra 2006 je bil Sporazum o sodelovanju v zvezi s civilnim globalnim satelitskim navigacijskim sistemom (GNSS) (v nadaljnjem besedilu: Sporazum) med Evropsko skupnostjo in njenimi državami članicami na eni ter Kraljevino Maroko na drugi strani podpisan 12. decembra 2006.

(3) Ta sporazum omogoča tesnejše sodelovanje z Marokom na področju satelitske navigacije. Izvajal bo številne elemente evropskih satelitskih navigacijskih programov.

(4) Sporazum je treba odobriti v imenu Evropske unije –

SPREJEL NASLEDNJI SKLEP:

Člen 1

Sporazum o sodelovanju med Evropsko skupnostjo in njenimi državami članicami ter Kraljevino Maroko v zvezi s civilnim globalnim satelitskim navigacijskim sistemom (GNSS) se odobri v imenu Unije.

Besedilo Sporazuma je priloženo temu sklepu.

Člen 2

Predsednik Sveta imenuje osebo, pristojno, da v imenu Unije posreduje uradno obvestilo iz člena 18(1) Sporazuma, s čimer bo izraženo soglasje Evropske unije, da jo Sporazum zavezuje, in posreduje naslednje uradno obvestilo:

„Evropska unija je zaradi začetka veljavnosti Lizbonske pogodbe dne 1. decembra 2009 nadomestila in pravno nasledila Evropsko skupnost in od tega datuma izvršuje vse pravice in obveznosti Evropske skupnosti. Zato se v besedilu Sporazuma vsa sklicevanja na „Evropsko skupnost“ razumejo kot sklicevanja na „Evropsko unijo“ “.

Člen 3

Ta sklep začne veljati z dnem sprejetja. Objavi se v Uradnem listu Evropske unije.

V Bruslju,

Za Svet

Predsednik

[1] Soglasje z dne […201.].